সেঁকড়া বসন্ত  সেঁকড়া বসন্ত টুক্u200c-টুক্u200c-টুক্u200c শব্দ করে এমন ভাবে ডাকে যেন কামার লৌহার উপর হাতুড়ি দিয়ে পেটাচ্ছে। প্রায় সারা দিনভর এরা ডেকে চলে। আর দুপুরের নির্জনতা ভাঙ্গতে এদের তো এদের জুড়িই নেই। ঘন ঘন ডাকের কারনে এদের কাঁসারীও বলা হয়। অবিরাম ডাকের পাখি হলেও শীতে এরা ডাকে খুবই কম। তাই চোখেও পড়ে কম। সেঁকড়া বসন্ত উষ্ণমন্ডলীয় পাখি। বাংলাদেশে মোট ৫ প্রজাতির বসন্ত দেখা মেলে। এদের মধ্যে সেঁকড়া  বসন্ত দেশের সব জায়গায় আছে বলেই ধরা হয়।  সেঁকড়া বসন্ত খুবই উজ্জ্বল রঙয়ের একটি পাখি। এদের কপালের লাল দাগটা দেখলে মনে হবে কেউ যেন সিঁদুর পড়ে দিয়েছে। বুকটাও লাল। বুক থেকে নিচের দিকটা সোনালী হলুদ, চঞ্চু কালো, লেজের শেষ প্রান্ত সবুজাভ নীল। এরা গাছের পাতার মধ্যে আহার ও প্রেমপর্ব সারে। মাটিতে নামে না। বট-পাকুরের ফল এদের প্রধান খাদ্য। তবে উঁইপোকা ধরে খাবার স্বভাবটাও চোখে পড়ে।